L'alcalde de Sagunt reivindica la construcció del Centre Especialitzat d'Atenció a Majors del Port de Sagunt
27 d’octubre 2023

![](/media/ysvghcr0/271023-reunión_vicepresidencia-2a-1-_c.jpg?width=850&height=637.5)

L'alcalde de Sagunt, Darío Moreno, ha demanat **«celeritat»** en la posada en marxa del Centre Especialitzat d'Atenció a Majors (CEAM), que se situarà en l'antic Economat d'Alts Forns del Mediterrani. En una reunió amb la vicepresidenta segona i consellera de Serveis Socials, Igualtat i Habitatge de la Generalitat, Susana Camarero, Moreno ha traslladat **«la necessitat que esta infraestructura estiga operativa com més prompte millor, atesa la demanda de places al Port de Sagunt».**

Segons ha exposat l'alcalde, **«l'expansió de la ciutat, a nivell econòmic i demogràfic, requerix que tota la xarxa de serveis s'adapte a les noves necessitats de la ciutadania».** Moreno ha posat èmfasi, especialment, en l'atenció a les persones majors, les quals mereixen **«rebre l'atenció i les cures necessàries per a garantir el seu benestar. En cas contrari, estarem excloent un grup poblacional i condemnant les persones majors a una situació de completa vulnerabilitat».**

Davant la situació exposada, la vicepresidenta segona, Susana Camarero, ha mostrat absoluta sensibilitat amb el tema, **«coneixia la situació del CEAM de l'Economat i ens ha garantit que s'atendrà esta qüestió amb màxima prioritat»,** segons ha relatat Moreno, qui s'ha mostrat **«agraït»** per la voluntat de treball conjunt que ha mostrat Camarero.

Respecte als avanços en el projecte, segons s'ha exposat des de la Conselleria de Serveis Socials, Igualtat i Habitatge, s'està duent a terme una reassignació pressupostària que permeta executar els fons europeus dins del termini i en la forma corresponent i reprendre la posada en marxa del CEAM.

![](/media/0dyje2go/271023-reunión_vicepresidencia-2a-2-_c.jpg?width=850&height=478.6036036036036)

**Construcció d'habitatge**

Així mateix, l'alcalde ha sol·licitat informació sobre el programa de l'Àrea de Regeneració i Renovació Urbana (ARRU) de Baladre, que millorarà la seguretat, accessibilitat, eficiència energètica i conservació dels immobles de la zona, un projecte que la Conselleria ha confirmat que **«seguix avant».**

D'altra banda, Moreno ha incidit en la necessitat de dotar el municipi d'habitatge públic suficient que, d'una banda, done resposta a l'increment poblacional i, per un altra, **«assegure que totes les persones, especialment les que es troben més desprotegides, gaudisquen del seu dret a un habitatge digne».** Respecte a esta qüestió, la vicepresidenta segona s'ha mostrat **«alineada amb la visió de l'Ajuntament»** i ha exposat que la previsió és aconseguir els 10.000 habitatges públics construïts en esta legislatura, a raó de 2.500 a l'any, **«i la nostra ciutat tindrà un pes important en esta previsió de construcció d'habitatge»,** segons Moreno.

**Reforç dels servicis socials**

Finalment, la reunió ha servit per a abordar les necessitats de personal en Serveis Socials i concretar el perfil formatiu específic que hauria d'incorporar-se en l'àrea, així com el reconeixement del Servei d'Atenció a Persones Migrants del municipi com a part de la xarxa autonòmica.

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-reivindica-la-construccio-del-centre-especialitzat-d-atencio-a-majors-del-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-reivindica-la-construccio-del-centre-especialitzat-d-atencio-a-majors-del-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-reivindica-la-construccio-del-centre-especialitzat-d-atencio-a-majors-del-port-de-sagunt/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-reivindica-la-construccio-del-centre-especialitzat-d-atencio-a-majors-del-port-de-sagunt/)